La doi ani de când Firea a câștigat mandatul de primar, Bucureștiul se confruntă cu aproximativ aceleași probleme cronice, în ciuda clipurilor propagandistice lansate pe Facebook. În același timp, banii bucureștenilor sunt folosiți pentru gratuități cu scop electoral (ok, Firea zice că nu-și dorește să candideze la prezidențiale), dar fără a avea în spate și studii de impact bugetar. Cu alte cuvinte, doar pentru baza reședinței din buletin, unii oameni au primit lucruri gratis, pe banii celorlalți bucureșteni.

Ultima lovitură dată de primarul Capitalei o reprezintă vacanțele în Grecia acordate pentru pensionari, elevi, studenți, profesori, și tineri între 18-35 de ani.

Această măsură se adaugă altora similare: vouchere de 2 000 lei pentru gravide, indiferent de veniturile acestora. Ajutoare în valoare de 2 500 lei pentru fiecare nou-născut, indiferent de veniturile familiei. Sprijin financiar în valoare de până la 13 800 lei pentru un cuplu, pentru fertilizarea in vitro, indiferent de veniturile familiei.

Și pot continua cu multe alte exemple: 1 500 lei net pe familie pentru tinerii care se căsătoresc, indiferent de veniturile acestora, 1 000 de lei pentru familiile care împlinesc 25 de ani de căsătorie, 1 500 de lei pentru familiile care împlinesc 50 de ani de căsătorie și 3 000 de lei pentru familiile care împlinesc 75 de ani de căsătorie.

Lista poate continua cu vouchere pentru biciclete, vouchere de 9 000 lei pentru predarea mașinilor vechi și achiziționarea altora noi sau de electrocasnice.

Milioane de lei pentru biserici și Catedrala Mântuirii Neamului.

Beznă și vorbe goale

Bugetul Primăriei Capitalei variază anual între 4 și 4,5 miliarde lei. La împlinirea a doi ani de mandat al actualului primar, ONG-urile Activewatch și CeRe, au dat publicității un raport, „Încă doi ani de beznă și vorbe goale?” care analizează activitatea Consiliului General al Capitalei și a Primarului Municipiului București.

„Cu greu am încadrat unele dintre aceste hotărâri la domeniul social, pentru că, de fapt, pentru cele mai multe nu există criterii sociale, de ele putând să beneficieze inclusiv persoane cu venituri foarte mari. Nu există printre hotărârile CGMB din acest an unele care să aibă impact major asupra vieții bucureștenilor aflați în situații vulnerabile, care să conducă la ieșirea din vulnerabilitate sau la integrarea socială a acestora. La final de doi ani de mandat al actualei conduceri a Primăriei Capitalei putem spune că sărăcia nu este pe agenda decidenților politici’’, se arată în concluzia raportului.

Pentru a nu discrimina locuitorii restului țării, care au aceleași nevoie ca bucureștenii, logic ar fi fost ca programele pentru sănătate și cele care vizează creșterea demografiei să fie coordonate la nivel național, de către ministerele de resort, nu de către un primar care îți cere adresa din buletin ca să poți beneficia de ele.

Irina Zamfirescu, unul dintre coordonatorii raportului, susține aceleași idei.

„Programul care finanțează procedura de fertilizare in vitro, spre exemplu, dublează un program național despre care chiar primarul general a spus că nu funcționează la parametrii optimi. Având în vedere că actualul Guvern este plin de colegi de partid PSD, nu era mai util un reglaj al acestui program național decât dublarea lui la nivel local?

Sigur, excursiile sunt bune pentru persoanele vârstnice sau pentru elevi, dar nu există o nevoie mai mare pentru bucureșteni decât pentru orice alt locuitor al României. Poate doar faptul că orașul acesta a devenit insuportabil și că, da, poate a devenit o necesitate evadarea dintr-un centru urban poluat și murdar, fie și pentru câteva zile. Dar nu putem găsi o explicație care să ne ducă la rezolvarea precarității sociale prin aceste bubuieli de bani publici’’, mi-a spus Irina Zamfirescu.

Mii de elevi, profesori și pensionari, în excursii pe bani publici

Anul trecut, Firea inaugura Programul Școala de Vara 2017, prin care a trimis în vacanțe gratuite pe litoral 2 200 tineri sub 35 de ani, indiferent de rezultatele lor la învățătură. Factura a fost plătită, evident, din bugetul Capitalei și a fost de 3,3 milioane lei, fără TVA. Banii au mers către două firme: SC COMTURIST S.A. si Icar Tours Litoral SRL.

Potrivit datelor de la Registrul Comerțului, verificate anul trecut de Hotnews.ro, firma Icar Tours Litoral SRL are doi acționari: Angelica Afrodita Rădulescu și Luminița Mihaela Barhalescu.

Cea din urmă este soția omului de afaceri Cristian Gheorghe Barhalescu, fost secretar de stat în Ministerul Dezvoltării Regionale și Turismului. Cristian Barhalescu este cunoscut ca având mai multe legături de afaceri cu Sorin Strutinsky, trimis în judecată în 2015, de DNA, alături de fostul primar al Constanței, Radu Mazare.

Rețeta de succes electoral va fi repetată și anul acesta. Centrul de Proiecte Educaționale și Sportive al Municipiului București- Proedus- a anunțat că trimite 3 500 de persoane într-o „tabără recreațională pentru cadre didactice și personal auxiliar din învățământul bucureștean, antrenori și părinți, alături de 2 000 de elevi merituoși’’.

Potrivit datelor oficiale, distracția va fi suportată integral din bani publici, iar contractul a fost atribuit anul trecut pentru o perioadă de patru ani: 2017-2020 și are o valoare totală de 70 551 912 lei, fără TVA.

Nici prezumtivele voturi din partea seniorilor bucureșteni nu au fost neglijate. Toate locurile pentru tabăra „La pas prin tărâmul legendar al Greciei", în care Primăria Capitalei trimite 1 000 de pensionari în vacanță, au fost ocupate și nu se mai fac înscrieri.

Potrivit informațiilor postate pe site-ul Centrului pentru Seniori, contractul pentru aceste gratuități este de 1 750 000 lei, fără TVA și a fost atribuit firmei SC TRAMP TRAVEL INTERNATIONAL SRL.

Luni seară, Primăria Capitalei a răspuns și acuzațiilor conform cărora prețul plătit pentru tabăra din Grecia este mai mare cu aproximativ 135 000 de euro decât prețul oferit de aceeași firmă pentru aceleași condiții.

Deputatul USR Nicușor Dan a transmis luni că solicită Curtii de Conturi să verifice modul în care Primăria Capitalei a cheltuit aproape 400 000 de euro pentru aceste vacanțe.

„Îmi este clar că Gabriela Firea acționează cu premeditare atunci când toacă banii bucureștenilor pe diverse gratuități, tocmai pentru a-și crește capitalul electoral. Cred că în fiecare lună stă și mai gândește o astfel de schemă pentru că lunar a venit cu câte ceva în acest sens. Nu se va opri dacă nu o oprim noi. Are foarte mulți bani la dispoziție, banii Bucureștiului, banii noștri, dar nu face nimic bun, nimic durabil, nimic care să ducă la îmbunătățirea viețiii tuturor prin servicii și lucrări publice, doar aruncă cu banii pe fereastră”, mi-a declarat consilierul municipal, Ciprian Ciucu.

Demografie sau calcule populiste?

Tot în această vară, Gabriela Firea a demarat alte două programe de stimulente financiare: gravidele și cuplurile cu probleme de fertilitate vor primi vouchere pentru consultații și medicamente gratuite, distribuite în anumite farmacii sau clinici, indiferent de veniturile acestora.

„În doar două săptămâni, 350 de cupluri au intrat în programul Primăriei Capitalei care acordă sprijin financiar pentru efectuarea procedurii de fertilizare in vitro. (...) Din cele 350 de dosare depuse, aproape o treime au fost analizate şi aprobate. 1 000 de cupluri din Bucureşti - care au indicaţie medicală pentru FIV, iar vârsta partenerei este între 24 şi 45 de ani - se pot califica pentru acest ajutor financiar", se arată într-un comunicat al Primăriei Municipiului Bucureşti (PMB).

„Imaginați-vă că stai într-o casă care are geamurile sparte, țevile scapă apă și becurile sunt arse. Și că în loc să repari aceste lucruri, iei un credit de nevoi personale și te duci să cumperi perdele, spumant de baie și ochelari de soare. Cam așa stă treaba în București- în primul semestru al anului, PMB a cheltuit din bugetul local 8,3 milioane lei în investiții în străzi și 178,3 milioane de lei pentru costuri asimilate ajutoarelor sociale în numerar. În același timp, PMB a cheltuit 101, 6 milioane lei pentru datoria publică- dobânzi și alte comisioane.

Actuala conducere a reușit să distorsioneze conceptul de asistență socială- în cel mai bogat oraș al țării, banii se duc pe pomeni care nu sunt îndreptate spre cei mai vulnerabili dintre locuitori” mi-a spus Elenei Calistru, președinta asociației Funky Citizens.

„În primul semestru al anului, PMB a cheltuit din bugetul local 8,3 milioane lei în investiții în străzi și 178,3 milioane de lei pentru costuri asimilate ajutoarelor sociale în numerar.”

În luna iunie anul trecut, Consiliul General aproba acordarea unui stimulent financiar în cuantum de 2 500 de lei pentru fiecare nou-născut. Potrivit datelor de la INS, în 2015 s-au născut 19 255 copii, ai căror părinți au rezidența în Bucuresti. Impactul bugetar anual este de maximum 48 milioane lei.

În mai, Consiliul General la propunerea primarului Gabriela Firea a aprobat acordarea unui stimulent financiar de 1500 lei net/familie pentru tinerii care se căsătoresc. Anul trecut au avut loc în București circa 6 000 de căsătorii. Impactul bugetar anual este de circa 9 milioane lei.